Efter endt grundlovsforhør ved Retten i Aalborg mandag er fire rumænske mænd varetægtsfængslet i to uger sigtet for at have stjålet 15-20 cykler ved Karolinelund søndag. Det fortæller anklager Søren Riis Andersen. Fire andre involverede rumænere blev løsladt, men er stadig sigtet for at have medvirket til tyveriet. Mændene er i alderen 30 til 50 år, og de fire varetægtsfængslede havde alle job i Danmark. Anklageren går efter fængselsstraf til de involverede. Alle otte involverede blev spottet af en beboer søndag eftermiddag klokken 14 i færd med at læsse cyklerne på en varevogn. Herefter rykkede en patruljevogn ud og snuppede mændene på fersk gerning.

Opsummering:
Efter et større cykeltyveri i Aalborg søndag er fire rumænere varetægtsfængslet i to uger.